།།དཔལ་རྡོ་རྗེ་ནག་པོ་ཞལ་བཞི་པའི་སྤྱན་འདྲེན་བསྐང་གསོ་བཞུགས་སོ།།༄༅།།གང་སྐུ་རྒྱལ་བའི་འཕྲིན་ལས་ཆར་སྤྲིན་ཆོས་དབྱིངས་མཁའ་ལ་རོལ་རྩེད་མཁན།།ཞལ་བཞི་ཁྲོ་གཉེར་ཆུ་རིས་གཡོ་ཞིང་ལྗགས་རྣམས་ཀུན་གྱི་གློག་ཕྲེང་འཁྱུག།།ཧཱུཾ་ཕཊཿ།འབྲུག་སྒྲས་སྟོང་གསུམ་གཡོ་མཛད་ཕྱག་བཞིའི་གནམ་ལྕགས་མཚོན་ཆ་ཡི།།ཐོག་ཆེན་གདུག་པ་ཀུན་ལ་འཕངས་ཏེ་བསྟན་པའི་རྒྱལ་མཚན་སྒྲེང་མཛད་པ།།ཡུམ་ཆེན་བཞི་དང་བཅས་ལ་གུས་བཏུད་དེ་ཉིད་འཁོར་དང་བཅས་པ་རྣམས།།མཉེས་བྱེད་ཐུགས་དམ་བསྐང་བའི་ཆོ་ག་འདོད་དགུའི་སྙེ་མ་སར་སྤེལ་ཞིང་།།འཕྲིན་ལས་སྐུལ་ཚིག་སྙན་པའི་སྒྲ་སྒྲོག་སྒྲུབ་ལ་དངོས་གྲུབ་རྒྱ་མཚོའི་ཆར།།འབེབས་པའི་ལེགས་བཤད་ཆུ་འཛིན་བསྐྲུན་ལ་གེགས་མེད་དངོས་གྲུབ་འདུ་བར་མཛོད།།འདིར་དཔལ་མཧཱ་ཀཱ་ལ་ཞལ་བཞི་པ་འཁོར་དང་བཅས་པ་ལ་ཡར་ངོ་མར་ངོའི་ཚེས་བརྒྱད་དང་བཅུ་བཞི་ལ་སོགས་པ་དུས་ཁྱད་པར་ཅན་གྱི་ཚེ་གཏོར་མ་འབུལ་བ་ལ་སོགས་པའི་སྐབས་སུ།ཐུགས་དམ་བསྐང་བ་རྒྱས་པར་བྱེད་འདོད་ན།ཐུགས་དམ་བསྐང་བའི་རྫས།མིའི་དབང་པོ་ལྔ་དངོས་སམ།གཟུགས་སུ་བྲིས་པའམ།ཟན་ལ་སོགས་པ་ལ་བྱས་ཤིང་།ཁྲག་གིས་སྦགས་པ་ཚར་གཅིག་གམ།དུ་མ་དང་བཅས་པ་དང་།ཁྲག་གི་མཆོད་ཡོན།སྦྱར་སྤོས་སམ་ཤ་ཆེན་གྱི་སྤོས།ཞུན་ཆེན་གྱི་མར་མེ།ཆང་དང་དུག་ཁྲག་སྦྱར་བའི་དྲི་ཆབ།ཞལ་ཟས་བཤོས་བུ་དམར་ནག་ཁྲག་གིས་བྱུགས་ཤིང་།མི་གྲིས་བསད་པའི་ཤ་རུས་ཀྱིས་བརྒྱན་པ།ཐོད་པའི་ཅང་ཏེའུ།གསང་བའི་རྔ་ཆུང་།མི་རྐང་གི་གླིང་བུ།རྔ་བོ་ཆེ་དང་།ཟངས་དུང་ལ་སོགས་པ་རོལ་མོའི་བྱེ་བྲག་དུ་མ་དང་བཅས་པ་དང་།རྟ་ནག་མདོངས་ཅན།གཡག་རོག་ཞོལ་ཆེན།ལུག་ནག་སྤྱི་དཀར།བྱ་ནག་ལྡིང་བ།ཁྱི་ནག་སྙིང་དཀར་རྣམས་དངོས་སམ།རི་མོར་བྲིས་པའམ།གཟུགས་སུ་བྱས་པ་རྣམས་དང་།གཞན་ཡང་གཡང་གཞིའི་བླ་བྲེ།རྒྱུ་མའི་ལྡ་ལྡི།ཀེང་རུས་ཀྱི་གཅལ།དར་ནག་གི་བ་དན།མི་མགོའི་ཕྲེང་བ།སྟག་གི་པགས་པ།རུས་པའི་རྒྱན་དྲུག་ལ་སོགས་པ་དངོས་སམ།བྲིས་པའམ།གཟུགས་སུ་བྱས་པ་དུ་མ་བཀོད་པ་ལེགས་པར་བཤམ།ནང་རྟེན་རྡོ་རྗེའི་མཎྜལ་གྱི་མཐར་གྲི་ལྕགས་ལས་བྱས་པའི་གྲི་གུག་དང་།རལ་གྲི་ལ་སོགས་པའི་དམ་རྫས་རྣམས་མན་ངག་གི་ལག་ལེན་བཞིན་བཀོད།གཞན་ཡང་གོ་མཚོན་དང་རིན་པོ་ཆེའི་བྱེ་བྲག་དུ་མ་ལ་སོགས་པའི་སྤྱན་གཟིགས་ཅི་འབྱོར་པ་དངོས་སུ་བཤམས་ཤིང་དཔག་ཏུ་མེད་པ་བློས་སྤྲུལ་ལོ།།དེ་ནས་རང་ཉིད་སྔོན་དུ་ཡི་དམ་གྱི་བདག་བསྐྱེད་རྫོགས་པར་བྱས།མདུན་བསྐྱེད་བསྒྲུབས་ཏེ་མཆོད་བསྟོད་བཟླས་པ་གཏོར་མ་དང་བཅས་པ་བྱ།དེ་ནས་ཆོས་སྐྱོང་བསྐྱེད་ལ་ཡེ་ཤེས་པ་སྤྱན་དྲངས་ཏེ་བསྟིམ།ཕྱི་མཆོད་དང་ནང་མཆོད་ཀྱིས་མཆོད།དམ་སྦྲག།གཏོར་མ་བྱིན་གྱིས་བརླབས་ཏེ་དབུལ།འཕྲིན་ལས་བཅོལ།སྐབས་འདིར་དམ་ཚིག་གསོ་བའི་ཆོ་ག་བྱེད་ན་མན་ངག་ལྟར་ཡིག་བརྒྱའི་བཟླས་པ་བྱས་ཏེ་བཤགས་པ་བྱ།དེ་ནས་ཡི་དམ་གྱི་ལས་སྔགས་བརྗོད་ཅིང་།བསྐང་རྫས་རྣམས་ལ་ནང་མཆོད་གཏོར་ལ་བསང།སྭབྷཱ་ཝས་སྟོང་པར་སྦྱངས།སྟོང་པའི་ངང་ལས་རང་རང་གི་མིང་ཡིག་དང་པོ་ཐིག་ལེས་བརྒྱན་པ་ཞུ་བ་ལས་བྱུང་བའི་རྡོ་རྗེ་ནག་པོ་ཞལ་བཞི་པ་ཡབ་ཡུམ་མཉེས་པར་བྱེད་པའི་དམ་རྫས་སྤྱན་གཟིགས།མཆོད་པའི་བྱེ་བྲག་བསམ་གྱིས་མི་ཁྱབ་པ་ཞིག།དཔལ་མཧཱ་ཀཱ་ལ་དྲག་པོ་དབང་ལྡན་ཡབ་ཡུམ་འཁོར་དང་བཅས་པའི་སྤྱན་ལམ་དུ་འབྱུང་ཞིང་རྒྱས་པར་གྱུར་ཅིག།ཨོཾ་སརྦ་བིད།པཱུ་རུ་པཱུ་རུ།སུ་ར་སུ་ར།ཨཱ་ཝརྟ་ཡ་ཨཱ་ཝརྟ་ཡ་ཧོཿབཛྲ་སྥ་ར་ཎ་ཁཾ།ཞེས་བརྗོད་ཅིང་ནམ་མཁའ་མཛོད་ཀྱི་ཕྱག་རྒྱ་དཔྲལ་བར་བཅས་ཏེ།མཐར་སེ་གོལ་གཏོག་པ་དང་བཅས་པས་བྱིན་གྱིས་བརླབས་ཏེ།རྔ་བརྡུང་ཞིང་མི་རྐང་གི་གླིང་བུ་འབུད་པ་སོགས་ལ་བརྩོན་པར་དབྱངས་དང་བཅས་ཏེ་འབུལ་བའམ།དེ་ལྟ་བུ་མ་ཡིན་ནའང་ཅང་ཏེའུ་དྲིལ་བུའི་སྒྲ་དང་བཅས་པ་དབུལ་བ་ནི།ཧཱུཾ།སྔོན་ཚེ་རྡོ་རྗེ་འཆང་གི་སྤྱན་སྔ་རུ།།གཏུམ་པོ་ཁྱོད་ཀྱིས་ཇི་ལྟར་ཁས་བླངས་བཞིན།།འཕྲིན་ལས་རྣམ་བཞིའི་ལས་ལ་སྤྱན་འདྲེན་གྱི།།སངས་རྒྱས་བསྟན་པ་བསྲུང་ཕྱིར་གཤེགས་སུ་གསོལ།།ལྷ་མཆོག་མཧཱ་ཀཱ་ལ་མཐུ་བོ་ཆེ།།འཕྲིན་ལས་དྲག་པོས་གདུག་པ་ཚར་གཅོད་ཕྱིར།།ཧ་ཧ་རྒོད་པའི་དུར་ཁྲོད་ཆེན་པོ་ནས།།ཞིང་སྐྱོང་ཆེན་པོ་གནས་འདིར་གཤེགས་སུ་གསོལ།།མྱུར་མགྱོགས་སྡེ་བརྒྱད་དམག་དཔོན་མཛད་པའི་ཚེ།།ཏི་སེའི་གངས་རི་དག་ནས་གཤེགས་སུ་གསོལ།།གདོང་བཞིའི་སྤྲུལ་པ་ཕྱོགས་བཅུར་འགྱེད་པའི་ཚེ།།པོ་ཏ་ལ་ཡི་རི་ནས་གཤེགས་སུ་གསོལ།།མཁའ་འགྲོ་མང་པོའི་གཙོ་བོ་མཛད་པའི་ཚེ།།དུར་ཁྲོད་བསིལ་བའི་ཚལ་ནས་གཤེགས་སུ་གསོལ།།སངས་རྒྱས་བསྟན་པ་གཉན་པོ་བསྲུང་བའི་ཚེ།།དར་ལུང་གཉེན་གྱི་ཕོ་བྲང་དག་ནས་གཤེགས།།རྣལ་འབྱོར་དམ་ལྡན་དགྲ་ལྷ་མཛད་པའི་ཕྱིར།།ཁའུའི་བྲག་རྫོང་དག་ནས་གཤེགས་སུ་གསོལ།།དམ་ཉམས་དགྲ་བོའི་སྲོག་རྩ་གཅོད་པའི་ཕྱིར།།ཁྲོ་ཞིང་འཁྲུག་པའི་དུར་ཁྲོད་དག་ནས་གཤེགས།།རྣལ་འབྱོར་བསམ་པའི་དོན་རྣམས་བསྒྲུབ་པའི་ཚེ།།ཆུམས་རྫོང་ནམ་མཁའ་ལྡིང་ནས་གཤེགས་སུ་གསོལ།།བསོད་ནམས་བླ་མས་སྒྲུབ་པ་མཛད་པའི་ཚེ།།ཤེལ་དཀར་རྫོང་བཙན་དག་ནས་གཤེགས་སུ་གསོལ།།བསྟན་པ་བསྲུང་བའི་ལས་རྣམས་སྒྲུབ་མཛད་པ།།ལྷ་མཆོག་མཧཱ་ཀཱ་ལ་གཤེགས་སུ་གསོལ།།ལྷ་ཆེན་ནག་པོ་གདོང་བཞི་གཤེགས་སུ་གསོལ།།དྲག་པོ་གཟི་ལྡན་དབང་ཕྱུག་གཤེགས་སུ་གསོལ།།བྲམ་ཟེའི་གཟུགས་ཅན་དཔའ་བོ་གཤེགས་སུ་གསོལ།།འཕྲིན་ལས་རྣམ་བཞིའི་ལས་ལ་མངོན་བརྩོན་པའི།།ཡུམ་ཆེན་གཡུང་མོ་ནག་མོ་གཤེགས་སུ་གསོལ།།ལས་མཛད་གཏུམ་མོ་ལྗང་ཁུ་གཤེགས་སུ་གསོལ།།དམར་ནག་སྲིན་མོ་ཆེན་མོ་གཤེགས་སུ་གསོལ།།སེར་ནག་སིང་ག་གླིང་མ་གཤེགས་སུ་གསོལ།།དགྲ་བགེགས་སྲོག་རྩ་མྱུར་དུ་གཅོད་པའི་ཕྱིར།།དྲེགས་པ་སྡེ་བརྒྱད་ཚོགས་རྣམས་གཤེགས་སུ་གསོལ།།བདུད་ཁ་སྡང་བའི་དགྲ་ལ་སྒྱུར་བའི་ཕྱིར།།བཀའ་སྡོད་ཞིང་སྐྱོང་ཚོགས་རྣམས་གཤེགས་སུ་གསོལ།།མ་ལུས་འཁོར་བཅས་གནས་འདིར་གཤེགས་ནས་ཀྱང་།།མཐུན་པའི་དམ་རྫས་འདི་དག་བཞེས་སུ་གསོལ།།ཧཱུཾ།དགྲ་བགེགས་རྣམས་ཀྱི་སྙིང་ཁྲག་ཕྱོགས་གཅིག་ཏུ།།བསྐྱིལ་བའི་རྒྱ་མཚོ་ཁྲག་གི་མཆོད་ཡོན་འདི།།ཆུ་གཏེར་ཆེན་པོ་རླུང་གིས་བསྐྱོད་པ་བཞིན།།རྦ་ཀློང་དམར་ནག་རབ་ཏུ་འཁྲུགས་པ་འདིས།།ལྷ་ཆེན་ནག་པོ་གདོང་བཞིའི་ཐུགས་དམ་བསྐང།།ལས་མཛད་ཡུམ་ཆེན་བཞི་ཡི་ཐུགས་དམ་བསྐང་།།སྲོག་གཅོད་དྲེགས་པ་སྡེ་བརྒྱད་ཐུགས་དམ་བསྐང།།བཀའ་སྡོད་ཞིང་སྐྱོང་ཚོགས་ཀྱི་ཐུགས་དམ་བསྐང་།།འཁོར་དང་བཅས་པའི་ཐུགས་དམ་སྐོངས་གྱུར་ནས།།རྣལ་འབྱོར་བདག་གི་ཉམ་ཆགས་སོས་གྱུར་ཅིག།མི་མཐུན་བདུད་ཀྱི་བར་གཅོད་བཟློག་པ་དང་།།མཐུན་པའི་དངོས་གྲུབ་ཅི་འདོད་སྩལ་དུ་གསོལ།།ཁ་དོག་ནག་ཅིང་མི་ཞིམ་དྲི་ལྡང་བའི།།ཆུ་སྐྱེས་ཐང་སྐྱེས་གསར་རྙིང་སྣ་ཚོགས་དང་།།དགྲ་བགེགས་མིག་དང་རྣ་བ་ལྕེ་ལ་སོགས།།དབང་པོའི་མེ་ཏོག་རི་ལྟར་སྤུངས་པ་འདིས།།ལྷ་ཆེན་ནག་པོ་གདོང་བཞིའི་ཐུགས་དམ་བསྐང་།།ཞེས་གོང་བཞིན་འོག་མ་རྣམས་ལའང་འགྲེའོ།།འཇིགས་རུང་བཟོད་དཀའི་རོ་སོལ་མེ་ནང་དུ།།བམ་ཆེན་གསར་རྙིང་བསྲེགས་པའི་བདུག་སྤོས་ནི།།རབ་ཡངས་ནམ་མཁར་ཆར་སྤྲིན་འཐིབ་པ་བཞིན།།ཁམ་ནག་འཚུབ་ཅིང་འཁྱིལ་བའི་དུད་སྤྲིན་འདིས།།ལྷ་ཆེན་ནག་པོ་གདོང་བཞིའི་ཐུགས་དམ་བསྐང།།དགྲ་བགེགས་ཞུན་ཆེན་མཚོ་ལྟར་བསྐྱིལ་བའི་དབུས།།ཤི་སྐྲའི་སྡོང་བུའི་རི་ལྟར་བཙུགས་པ་ལ།།ཡི་དྭགས་མེ་ཡིས་སྦར་བའི་སྒྲོན་མེ་ནི།།ཉི་ཟླའི་འོད་ཀྱང་ཟིལ་གྱིས་གནོན་པ་འདིས།།ལྷ་ཆེན་ནག་པོ་གདོང་བཞིའི་ཐུགས་དམ་བསྐང་།།ཆང་དང་དུག་ཁྲག་སྦྱར་བའི་རྒྱ་མཚོ་ལ།།བདུད་རྩི་ལྔ་ཡིས་སྦགས་པའི་དྲི་ཆབ་ནི།།རྒྱ་མཚོ་ཆེན་པོ་ལྦུ་བས་གཡོགས་པ་བཞིན།།ཞག་ཆེན་སྤྲིས་མ་ཆགས་པའི་རྒྱ་མཚོ་འདིས།།ལྷ་ཆེན་ནག་པོ་གདོང་བཞིའི་ཐུགས་དམ་བསྐང་།།འབྲུ་ནག་སྣ་ཚོགས་དར་བཏགས་ཕྱེ་མ་ལ།།ཆང་དང་ཁྲག་གིས་བརྫིས་པའི་ཞལ་ཟས་ནི།།བཤོས་བུ་དམར་ནག་རི་ལྟར་བརྗིད་པ་ལ།།གྲིར་ཤིའི་ཤ་ཁྲག་རུས་པས་བརྒྱན་པ་འདིས།།ལྷ་ཆེན་ནག་པོ་གདོང་བཞིའི་ཐུགས་དམ་བསྐང་།།མི་རྐང་གླིང་བུ་ཐོད་པའི་ཅང་ཏེའུ།།དུང་དང་ཟངས་དུང་རྔ་བོ་ཆེ་ལ་སོགས།།ཟག་མེད་བདེ་སྟེར་རོལ་མོའི་བྱེ་བྲག་ནི།།གདངས་སྙན་ཡིད་འོང་མི་འདྲ་དུ་མ་ཡིས།།ལྷ་ཆེན་ནག་པོ་གདོང་གཞིའི་ཐུགས་དམ་བསྐང་།།ཧཱུཾགཡག་རོག་གཞོལ་ཆེན་རྔ་མ་མཁའ་ལ་གཡོ།།རྣོ་བའི་རྭ་གཉིས་འགྱིང་ཞིང་ངར་སྒྲ་དང།།རྨིག་བཞི་བརྡབ་པའི་སྟོབས་ཀྱིས་རི་རབ་ཀྱང་།།གཡོ་བའི་སྟོབས་ཅན་རྒྱན་ལྡན་མང་པོ་འདིས།།ལྷ་ཆེན་ནག་པོ་གདོང་བཞིའི་ཐུགས་དམ་བསྐང་།།རྟ་མཆོག་ནག་པོ་ཟླ་བའི་གདོང་མཛེས་པ།།དབྱིབས་ལེགས་ཤ་རྒྱས་ཡོངས་སུ་ངལ་བ་མེད།།རྫུ་འཕྲུལ་བང་ལྡན་དར་དང་རིན་ཆེན་གྱིས།།ལེགས་པར་བརྒྱན་པའི་ཅང་ཤེས་མང་པོ་འདིས།།ལྷ་ཆེན་ནག་པོ་གདོང་བཞིའི་ཐུགས་དམ་བསྐང་།།འཇམ་ལེགས་སྤུ་ཡིས་གོས་གྱོན་ལུག་ནག་ནི།།གསེར་མིག་གཡོ་བ་འབྲས་བུ་མ་ཉམས་ལྡན།།ལྕགས་རྭ་འཁྱིལ་ལེགས་སྤྱི་གཙུག་ཟླ་བས་མཛེས།།སྟོབས་ལྡན་དར་གྱིས་བརྒྱན་པ་མང་པོ་འདིས།།ལྷ་ཆེན་ནག་པོ་གདོང་བཞིའི་ཐུགས་དམ་བསྐང།།བྱ་ནག་མཁའ་ལ་སྤྲིན་ལྟར་ལྡིང་བ་ནི།།གནམ་ལྕགས་མཆུ་དང་སྡེར་བགྲད་གཤོག་པ་བསྡེབས།།དྲག་པོའི་སྐད་སྒྲོག་ཤ་དང་ཁྲག་ལ་བརྔམས།།ཁྱུང་གི་སྟོབས་ལྡན་ནམ་མཁའ་གང་བ་འདིས།།ལྷ་ཆེན་ནག་པོ་གདོང་བཞིའི་ཐུགས་དམ་བསྐང་།།ཁྱི་ནག་དགྲ་བགེགས་ཤ་ཁྲག་ལ་བརྔམས་པ།།ཁ་གདངས་མཆེ་གཙིགས་འཇིགས་པའི་ང་རོ་སྒྲོགས།།ཁྲོས་པའི་མིག་དང་སྡེར་བགྲད་མཁའ་ལ་འཕྱོ།།དགྲ་འཇོམས་དར་གྱིས་བརྒྱན་པ་མང་པོ་འདིས།།ལྷ་ཆེན་ནག་པོ་གདོང་བཞིའི་ཐུགས་དམ་བསྐང་།།རྡོ་ནག་མཎྜལ་ཁྲག་གིས་བྱུགས་པའི་སྟེང་།།འབྲུ་ནག་ཚོམ་བུ་བཀོད་ཅིང་བསྐྱེད་པའི་མཐར།།དམ་རྫས་སྣ་ཚོགས་བཤམས་ཤིང་དར་ནག་གི།གུར་ཆེན་མཛེས་པར་ཕུབ་པའི་ནང་རྟེན་འདིས།།ལྷ་ཆེན་ནག་པོ་གདོང་བཞིའི་ཐུགས་དམ་བསྐང།།དཔའ་བོ་སྟོབས་ལྡན་ཞེ་སྡང་མ་ཉམས་པ།།གཡུལ་དུ་མཚོན་གྱིས་སྲོག་དང་ཕྲལ་བའི་སྙིང་།།རྩ་གསུམ་མ་ཉམས་ནང་དུ་སྔགས་འཁོར་དང་།།སྨན་དང་རིན་ཆེན་གྱིས་བཀང་གསང་རྟེན་འདིས།།ལྷ་ཆེན་ནག་པོ་གདོང་བཞིའི་ཐུགས་དམ་བསྐང་།།བསྟན་པ་བསྲུང་ཕྱིར་དྲག་པོའི་སྐུར་བསྟན་ཡང་།།རྒྱལ་བ་ཀུན་གྱི་འཕྲིན་ལས་རྣམ་བཞི་དང་།།དབྱེར་མེད་སྒྱུ་མ་ལྟ་བུའི་སྐུར་ལྟས་ནས།།རྩེ་གཅིག་གསོལ་འདེབས་བླ་མེད་རྟེན་མཆོག་འདིས།།ལྷ་ཆེན་ནག་པོ་གདོང་བཞིའི་ཐུགས་དམ་བསྐང་།།གཡང་གཞི་བླ་བྲེས་ནམ་མཁའི་རྒྱན་དུ་བྲེས།།རྒྱུ་རློན་ལྡ་ལྡིས་བར་སྣང་མཛེས་པར་བརྒྱན།།བམ་ཆེན་གསར་རྙིང་ཀེང་རུས་སྣ་ཚོགས་ཀྱིས།།ས་གཞི་ཁྱབ་པར་གཅལ་དུ་བཀྲམ་པ་འདིས།།ལྷ་ཆེན་ནག་པོ་གདོང་བཞིའི་ཐུགས་དམ་བསྐང་།།རབ་འཇིགས་ཐོད་སྐམ་ལྔ་ཡི་དབུ་རྒྱན་དང་།།ཁྲག་འཛག་མགོ་ཕྲེང་ལྔ་བཅུའི་དོ་ཤལ་དང་།།ཕྱག་རྒྱ་དྲུག་གི་རྒྱན་དང་ཚངས་སྐུད་དང་།།སྦྲུལ་ནག་མཆོད་ཕྱིར་ཐོགས་དང་སྟག་ཤམ་འདིས།།ལྷ་ཆེན་ནག་པོ་གདོང་བཞིའི་ཐུགས་དམ་བསྐང་།།ནས་ནག་ཏིལ་ནག་སྲན་མ་བྲ་བོ་སོགས།།དར་བཏགས་ཕྱེ་མ་རྫས་དང་སྦྱར་བ་ལ།།ཆང་དང་ཁྲག་གིས་བརྫིས་ཤིང་བྱིན་བརླབས་པའི།།དམར་ཆེན་གཏོར་མ་དར་གྱིས་བརྒྱན་པ་འདིས།།ལྷ་ཆེན་ནག་པོ་གདོང་བཞིའི་ཐུགས་དམ་བསྐང་།།དངོས་གྲུབ་ཡོན་ཏན་ཀུན་གྱི་འབྱུང་གནས་གཏེར།།ཤ་ལྔ་བདུད་རྩི་ལྔ་དང་ཡེ་ཤེས་ལྔ།།རབ་སྦྱར་ཁ་དོག་དྲི་རོ་ནུས་པར་ལྡན།།གསང་བ་བདུད་རྩི་རྒྱ་མཚོའི་མཆོད་པ་འདིས།།ལྷ་ཆེན་ནག་པོ་གདོང་བཞིའི་ཐུགས་དམ་བསྐང།།འབྲས་ཆང་རྒུན་ཆང་ལ་སོགས་ཆང་སྣ་དང་།།རྟ་གླང་ཉ་ཤ་ལ་སོགས་ཤ་སྣ་དང་།།སྲན་ཆན་ཁུར་བ་སྤོས་སྣ་མང་པོ་སོགས།།བཟའ་བཏུང་སྣ་ཚོགས་བཤམས་པའི་ཚོགས་མཆོད་འདིས།།ལྷ་ཆེན་ནག་པོ་གདོང་བཞིའི་ཐུགས་དམ་བསྐང།།གཞན་ཡང་གླིང་བཞི་རི་རབ་རིན་ཆེན་བདུན།།འདོད་ཡོན་ལྔ་དང་གསེར་དངུལ་ནོར་བུ་བདུན།།ཁྲབ་རྨོག་གྲི་དང་གོས་དར་ལ་སོགས་པའི།།སྤྱན་གཟིགས་སྣ་ཚོགས་བཤམས་ཤིང་སྤྲུལ་པ་འདིས།།ལྷ་ཆེན་ནག་པོ་གདོང་བཞིའི་ཐུགས་དམ་བསྐང་།།ཧཱུཾ་དེ་ལྟར་ཕྱི་ནང་མཐུན་པའི་དམ་རྫས་ཀྱིས།།ཡབ་ཡུམ་འཁོར་བཅས་ཐུགས་དམ་བསྐང་བྱས་ཏེ།།འཕྲིན་ལས་རྣམ་བཞིའི་དངོས་གྲུབ་སྩོལ་བའི་ཕྱིར།།གཞན་ཡང་དགྱེས་པའི་དམ་རྫས་འབུལ་བ་ནི།།གྲི་ལྕགས་སོལ་ཆེན་མེ་ཡི་བཞུས་ལས་བྱུང་།།དུག་ཁྲག་ངར་བླུད་ལོགས་ལ་སྔགས་བཀོད་པའི།།སྲོག་གཅོད་རྡོ་རྗེ་གྲི་གུག་རབ་འབར་བ།།ཁོག་པ་འབྱེད་པའི་ལས་ལ་བརྔམས་པ་འདི།།རྡོ་རྗེ་ནག་པོ་ཞལ་བཞིའི་ཕྱག་ཏུ་འབུལ།།བཞེས་ནས་བསྟན་པ་བཤིག་པའི་དགྲ་བགེགས་དང་།།བདག་ལ་སྡང་བའི་དགྲ་དང་བགེགས་ཀྱི་བྲང་།།གཤགས་ནས་སྲོག་རྩ་གཅོད་པའི་འཕྲིན་ལས་མཛོད།།གྲི་ལྕགས་སོལ་ཆེན་མེ་ཡི་བཞུས་ལས་བྱུང་།།དུག་ཁྲག་ངར་བླུད་ལོགས་ལ་སྔགས་བཀོད་པའི།།བདུད་འཇོམས་རལ་གྲི་རྣོ་དང་ངར་ལྡན་པ།།མགོ་བོ་གཅོད་པའི་ལས་ལ་རྔམ་པ་འདི།།ལྷ་མཆོག་མཧྭ་ཀཱ་ལའི་ཕྱག་ཏུ་འབུལ།།བཞེས་ནས་བསྟན་པ་བཤིག་པའི་དགྲ་བགེགས་དང་།།བདག་ལ་སྡང་བའི་དགྲ་དང་བགེགས་རྣམས་ཀྱི།།མགོ་བོ་བྲེགས་ནས་སྒྲོལ་བའི་འཕྲིན་ལས་མཛོད།།གྲི་ལྕགས་སོལ་ཆེན་མེ་ཡི་བཞུས་ལས་བྱུང་།།དུག་ཁྲག་ངར་བླུད་ལོགས་ལ་སྔགས་བཀོད་པའི།།འཇིགས་རུང་རྩེ་གསུམ་རབ་འབར་སྟོབས་དང་ལྡན།གནད་གསུམ